राजधानी को देश की सार्वजनिक स्फूर्ति का केंद्र होना चाहिए. देहात में पुलिस वाला लोगों को सता सकता है, पर शहर में उसकी नादिरशाही कम चलती है, और राजधानी में नादिरशाही के लिए स्थान ही नहीं रहता. न्याय का सबसे बड़ा घर राजधानी है. फरियाद की सबसे अधिक सुनवाई कहीं हो सकती है तो राजधानी में. सताए हुए आदमी की आवाज का राजधानी में दबाव कठिन, और महा कठिन है. पर, जब राजधानी में ही सताए हुए लोगों की गुहार नक्कारखाने में तूती की आवाज बन जाय, जब बड़े न्यायालय के स्थान में बड़ी से बड़ी निरंकुशता सहज में की जाय, और किसी का भी आसन न डोले, तो यह कहना अनुचित नहीं है कि ‘चिराग के तले अँधेरा’ है. यह अँधेरा या अंधेर आज हमारे देश की राजधानी पुण्य नगरी देहली में खूब देखने में आ रहा है.